Gwariy sa-kin naengibalnay na Hodjos a Pharisee a iyanngaran na Nicodemus.
Idi sa-kin dagwi,
kimowan cha kad-an Jesus a kigwan to i “Maistoro,
amta wi i maistoro ken into-non Afo Chiyos.
Tep sema milagron naima-imag mo,
nagwaren polos i mebedin a mengemag na inges to man no nagwares Afo Chiyos cha si-katho.”
Et insongbat Jesus i “Sejay a konen kod si-kam,
podnon mayka-chom bengat i tood pantorayan Afo Chiyos no may-anak mowan.”
Et insalodsod Nicodemus i “Nengoy pesing na toon may-anak mowan no aama wala?
Mebedin ayen on-olid ekes na ineto,
et may-anak mowan?”
Et kigwan Jesus i “Sejay a konen kod si-kam,
podnon mayka-chom bengat i tood pantorayan Afo Chiyos no may-anak mowan babaen na chanom tan Ispirito Santo.
Tep sema may-anak babaen na too,
too ngo bengat,
nem sema may-anak babaen na Ispirito Santo,
gwara wiy badon aispiritoan a biyag to.
Enchek ka masdaaw tep kigwan kod si-kam i ‘Mesepol a may-anak kayo mowan.’
Tep sema Ispirito Santo,
may-arig cha chahem a onkowan cha piyan ton konan.
Naiyayki-ngelan i notheng to,
nem sema edafoan to tan konan to,
nat mebedin a maamtaan.
Inges tod obda na Ispirito Santod too say may-anak iwa too mowan.”
Et insalodsod Nicodemus i “Nengoy pesing niyay a manbedin?”
Insongbat Jesus i “Echayaw ken maistorod ja Israel.
Apay nga eg mo egwathan i kigwan ko?
Sejay a konen kod si-kam,
podnon sema kigwan mi,
sema amta wi,
tan sema tinistigoan mi,
sema sini-neng mi.
Nem eg jo patien.
Kigwan kod si-kayo iriy maypangkep na dobong,
et nat piyati yo.
Karkaron nat patien jo no konen kod si-kayo iriy maypangkep na dangit.
Nagwariy toon kimayang cha dangit et imolid jay say konen tod si-kayo iriy maypangkep na dangit,
malaksid cha si-kak bengat a Anak na Toon sima-kod alid dangit.
“Sema mepesamak alid si-kak,
inges toy epasamak chiwa sinan oleg a in-iket Moses cha kejow,
et inkayang to nontan a timpon iyan-aha-ahad ira ma polin Israel cha dogad a nagwariy toon naiyan-iya-iyan.
Tep si-kak ngon Anak na Too,
mesepol a maydansaak cha koros et onkayangak
say emiin a naematid si-kak,
gwara did si-kariy biyag a nagwariy pengingkaan to.
Kagol a banay i semek Afo Chiyos cha tood ja dobong,
into-no tho diy sa-sa-kin Anak ton metiy say sema naematid Anak to,
nat mechosa,
no diket gwara did si-kathoy biyag a nagwariy pengingkaan to.
Tep say kagol na engito-noan Afo Chiyos na Anak tod ja dobong,
nat say chosaen na Anak toy too,
no diket isalakan to ira.
“Emiin a naematid Anak to,
nat mechosa ira.
Nem sema iren nat naematid si-katho,
ekowis mala ira et mechosa ira tep nat emati ired ma sa-sa-kin Anak Afo Chiyos.
Say kagol a kechosaan cha,
sema silow a si Cristo,
kimowan alid ja dobong,
nem piyan pay na tooy enbolinget iy say silow tep ngaaw i naima-imag cha.
Tep emiin a toon naengamag na ngaaw,
en-owes chiy silow,
tan nat piyan chen on-esop chiwan,
nahol ni mesi-neng i ngaaw a naima-imag cha.
Nem emiin a toon naengamag na kosto,
naimesop ired silow say mesi-neng i naima-imag chiy piyan Afo Chiyos a a-magen cha.”